เอกสารหมายเลข................

**พิธีการก่อนวาระการประชุม เรื่อง การมอบรางวัล “หม่อมงามจิตต์ บุรฉัตร บุคคลสำคัญของโลก
 รางวัลสร้างเสริมคนดีมีคุณธรรม ประจำปี ๒๕๖๐**

 ด้วยมูลนิธิร่วมจิตต์น้อมเกล้าฯ เพื่อเยาวชน ในพระบรมราชินูปถัมภ์ร่วมกับมูลนิธิอนุสรณ์ หม่อมงามจิตต์ บุรฉัตร องค์การเอกชน รวมทั้งหน่วยงานราชการต่าง ๆ กำหนดจัดงาน “วันหม่อมงามจิตต์ บุรฉัตร” ครั้งที่ ๓๒ ประจำปี ๒๕๖๐ ในวันพุธที่ ๑๘ ตุลาคม ๒๕๖๐ ซึ่งเป็นวันคล้ายวันถึงแก่อนิจกรรม ของหม่อมงามจิตต์ บุรฉัตร บุคคลสำคัญของโลก และกำหนดให้มีการมอบรางวัล “หม่อมงามจิตต์ บุรฉัตร บุคคลสำคัญของโลก” ให้แก่ครู หรือเจ้าหน้าที่ผู้รับผิดชอบงานมูลนิธิร่วมจิตต์น้อมเกล้าฯ ประจำจังหวัด ตามหลักเกณฑ์ที่มูลนิธิกำหนด กล่าวคือ เป็นผู้ที่เอาใจใส่ปฏิบัติภาระหน้าที่เกี่ยวกับการติดตามดูแลเยาวชนผู้รับทุนมูลนิธิร่วมจิตต์น้อมเกล้าฯ และประสานงานกับทุกฝ่ายที่เกี่ยวข้อง ด้วยจิตใจที่เปี่ยมด้วยคุณธรรม ยินดีช่วยเหลือแก้ไขปัญหาต่าง ๆ ของเยาวชน ผู้ยากไร้ด้อยโอกาส จนได้ผลสำเร็จตามความมุ่งหมาย โดยในส่วนกลางได้กราบทูลเชิญพระเจ้าวรวงศ์เธอ พระองค์โสมสวลี พระวรราชาทินัดดามาตุ เสด็จเป็นองค์ประธานในงาน สำหรับในส่วนภูมิภาค ได้มอบหมายให้ผู้ว่าราชการจังหวัด เป็นประธานการมอบรางวัล โดยจังหวัดอ่างทอง มีข้าราชการที่รับผิดชอบงานมูลนิธิร่วมจิตต์น้อมเกล้าฯ ได้รับการพิจารณาคัดเลือกรับรางวัล “หม่อมงามจิตต์ บุรฉัตร บุคคลสำคัญของโลก” รางวัลสร้างเสริมคนดีมีคุณธรรม ประจำปี ๒๕๖๐ จำนวน ๑ ราย ได้แก่ นางสาวรัฐพร งามรุ่งโรจน์ ตำแหน่ง นักวิชาการศึกษาชำนาญการ สำนักงานเขตพื้นที่การศึกษาประถมศึกษาอ่างทอง

 ในการนี้ เพื่อเป็นขวัญ กำลังใจแก่ข้าราชการที่ได้รับรางวัล จึงขอเรียนเชิญผู้ว่าราชการจังหวัดอ่างทอง ให้เกียรติเป็นประธาน มอบโล่รางวัล และเข็มเชิดชูเกียรติให้แก่ ผู้ได้รับรางวัลดังกล่าวต่อไป

-----------------------